**Frumvarp til laga  
um breytingu á lögum nr. 82/2008, um almannavarnir o.fl. (flutningur netöryggissveitar til almannavarnadeildar ríkislögreglustjóra)**

1. gr.

Á eftir 14. gr. laganna kemur nýr kafli, er nefnist: V. kafli a. Netöryggissveit almannavarna. Á eftir 14. grein laganna kemur ný grein, 14. gr. a, sem orðast svo ásamt fyrirsögn:

*Netöryggissveit almannavarna.*

Ríkislögreglustjóri starfrækir netöryggissveit almannavarna, sem gegna skal hlutverki öryggis- og viðbragðshóps til verndar mikilvægum samfélagslegum innviðum gegn netárásum. Netöryggissveitin skal vinna að því að fyrirbyggja, draga úr og bregðast við hættu vegna netárása eða hliðstæðra öryggisatvika í net- og upplýsingakerfum mikilvægra samfélagslegra innviða sem falla undir starfssvið sveitarinnar samkvæmt reglugerð.

[Upplýsingakerfi](http://www.althingi.is/dba-bin/unds.pl?txti=/wwwtext/html/lagas/143b/2003081.html&leito=UPPLýSINGAKERFI\\0upplýsingakerfa\\0upplýsingakerfanna\\0upplýsingakerfi\\0upplýsingakerfin\\0upplýsingakerfinu\\0upplýsingakerfis\\0upplýsingakerfisins\\0upplýsingakerfið\\0upplýsingakerfum\\0upplýsingakerfunum" \l "word2) mikilvægra samfélagslegra innviða er sá tækja- og hugbúnaður sem nauðsynlegur er til reksturs og virkni kerfisins og þær upplýsingar sem þar eru hýstar eða um kerfið fara. Ríkislögreglustjóri skilgreinir mikilvæga samfélagslega innviði. Rekstraraðili mikilvægra samfélagslegra innviða eru fyrirtæki, ríkisstofnun eða tiltekið stjórnvald sem á eða ber ábyrgð á rekstri mikilvægra samfélagslegra innviða sem ríkislögreglustjóri skilgreinir.

Netöryggissveit almannavarna skal gegna hlutverki CERT-teymis fyrir Ísland og skal hún taka þátt í og gegna hlutverki tengiliðar íslenskra stjórnvalda í innlendu og alþjóðlegu samstarfi um viðbragðsvarnir vegna net- og upplýsingaöryggis.

Netöryggissveitin skal leitast við að greina öryggisatvik á frumstigi og fyrirbyggja að þau breiðist út og valdi tjóni á mikilvægum samfélagslegum innviðum. Skal netöryggissveitin aðstoða við forvarnir, veita leiðbeiningar og styðja við skjót viðbrögð gegn aðsteðjandi hættu. Við útbreitt öryggisatvik samhæfir netöryggissveitin aðgerðir gegn aðsteðjandi hættu til að lágmarka tjón og reisa við óvirk kerfi. Netöryggissveitin veitir ráðgjöf um varnir og viðbúnað og kemur upplýsingum á framfæri við almenning ef þurfa þykir.

Netöryggissveitinni er heimilt að óska eftir nafnlausum rauntímagögnum frá fjarskiptafyrirtækjum um magn umferðar á internetinu, þ.m.t. í samtengipunktum milli fjarskiptafyrirtækjanna og í útlandagáttum. Leiki grunur á um stórfellda netárás er netöryggissveitinni heimilt að skima stýrigögn fjarskiptapakka sem tengjast hugsanlegum öryggisógnum með tilliti til nánari upplýsinga um uppruna, áfangastað og tæknilega eiginleika. Eingöngu má nota gögn sem þannig er aflað í þeim tilgangi að koma í veg fyrir eða draga úr tjóni vegna öryggisatvika. Óheimilt er að persónugreina upplýsingar sem aflað er samkvæmt þessari grein og skal þeim eytt eins fljótt og auðið er en þó eigi síðar en sex mánuðum frá því að þeirra var aflað. Rekstraraðilum mikilvægra samfélagslegra innviða er skylt að hýsa og samtengjast vöktunarbúnaði netöryggis­sveitarinnar og afhenda þau gögn sem sveitin krefst, sveitinni að kostnaðarlausu.

Sé rökstuddur grunur um að einstakar sendingar innihaldi spillikóta er netöryggissveitinni heimilt, með samþykki rekstraraðila einstakra mikilvægra samfélagslegra innviða, að greina efni einstakra fjarskiptasendinga til og frá viðkomandi neti. Þessi heimild tekur þó ekki til skoðunar sendingar í almennum fjarskiptanetum fjarskiptafyrirtækja. Tilkynna skal sendanda og móttakanda sendingarinnar að hún verði skoðuð og gefa þeim tækifæri á því að vera viðstaddir skoðunina ef það er mögulegt. Netöryggissveitin skal starfa í samræmi við skilyrði sem Persónuvernd kann að setja.

Komi upp tilvik í starfsemi netöryggissveitarinnar þar sem uppi er rökstuddur grunur um að lögbrot hafi átt sér stað, meiri háttar netárásir, alvarleg eða útbreidd öryggisatvik í mikilvægum samfélagslegum innviðum sem valdið hafa tjóni eða verulegri hættu á tjóni metur ríkislögreglustjóri hvort tilefni sé til þess að taka málið til frekari rannsóknar og meðferðar.

1. gr.

Á eftir 2. mgr. 32. gr. laganna bætast við tvær nýjar málsgreinar og orðast þær svo:

Vegna starfsemi netöryggissveitar almannavarna samkvæmt 14. gr. a. greiða eftirtaldir rekstraraðilar mikilvægra samfélagslegra innviða netöryggisgjald í ríkissjóð sem hér segir:

1. Skráð fjarskiptafyrirtæki samkvæmt 3. mgr. 4. gr. laga um fjarskipti skulu greiða 0,03% af bókfærðri veltu fjarskiptastarfsemi.
2. Raforkuver, hitaveitur, flutningsfyrirtæki og dreifiveitur sem eru leyfisskyld samkvæmt raforkulögum nr. 65/2003, orkulögum nr. 58/1967, lögum um vatnsveitur sveitarfélaga nr. 32/2004 og lögum nr. 9/2009 um uppbyggingu og rekstur fráveitna greiða 0,03% af bókfærðri veltu raforku- og veitustarfsemi.
3. Fjármálafyrirtæki sem hafa starfsleyfi skv. 4. gr. sbr. 6. gr. laga nr. 161/2002, um fjármálafyrirtæki greiða 0,03% af bókfærðri veltu fjármálastarfsemi. Fyrirtæki sem starfa skv. lögum um kauphallir nr. 110/2007 greiða 0,03% af bókfærðri veltu af fjármálastarfsemi.
4. Rekstraraðilar flugleiðsöguþjónustu sem hlotið hafa starfsleyfi, sbr. 57. gr. a. loftferðalaga nr. 60/1998 greiða 0,03% af bókfærðri veltu flugleiðsöguþjónustu og rekstrarstjórnun flugumferðar.

Um álagningu og innheimtu netöryggisgjalds fer samkvæmt ákvæðum VIII.–XIV. kafla laga nr. 90/2003 en varðandi viðurlög er sérstaklega vísað til XII. kafla þeirra laga.

1. gr.

Við 34. gr. laganna bætist ný málsgrein er verður 5. málsgrein og orðast svo:

Ráðherra setur, að fenginni umsögn frá Ríkislögreglustjóra, Póst- og fjarskiptastofnun og Persónuvernd, nánari fyrirmæli um starfsemi netöryggissveitarinnar í reglugerð, sem skal m.a. fjalla um:

1. hlutverk, skipulag, starfssvið og verkefni netöryggissveitarinnar,
2. samræmingu á samstarfi þeirra rekstraraðila sem netöryggissveitin sinnir og miðlun upplýsinga á milli þeirra,
3. skipun og hæfi starfsmanna netöryggissveitarinnar, þ.m.t. um öryggisvottun starfsmanna,
4. miðlun upplýsinga til innlendra og erlendra samstarfsaðila og viðeigandi öryggisráðstafanir þar að lútandi,
5. framkvæmd eftirlits um vélræna skimun fjarskiptaumferðar,
6. verklag við skoðun efnis fjarskiptasendinga með samþykki ábyrgðaraðila,
7. ráðstafanir til að tryggja öryggi og eyðingu gagna og aðrar ráðstafanir til að tryggja friðhelgi einkalífs,
8. tilkynningarskyldu rekstraraðila mikilvægra samfélagslegra innviða og annarra hagsmunaaðila um öryggisatvik,
9. prófanir og úttektir á net- og upplýsingaöryggi og viðnámsþrótti upplýsingakerfa sem netöryggissveitin getur ráðist í,
10. skýrslugjöf um starfsemi netöryggissveitarinnar.
11. gr.

Lög þessi öðlast gildi 1. janúar 2015.

1. gr.

Við gildistöku laga þessara verða eftirfarandi breytingar á öðrum lögum:

1. *Lögreglulög nr. 90/1996, með síðari breytingum:* Við g. lið 2. mgr. 5. gr. laganna bætist nýr málsl. er orðast svo: Netöryggissveit almannavarna starfar innan almannavarnadeildar og vinnur að því að fyrirbyggja, draga úr og bregðast við hættu vegna netárása eða hliðstæðra öryggisatvika í net- og upplýsingakerfum.

2. *Lög nr. 81/2003, um fjarskipti, með síðari breytingum:*

a. 20., 21., 23., 24., 27. og 37. tölul. 3. gr. laganna falla brott.

b. 47. gr. a í lögunum fellur brott.

3. *Lög um Póst- og fjarskiptastofnun, nr. 69/2003, með síðari breytingum:*

a. Í stað „0,38%“ í 1. málsl. 4. mgr. 14. gr. laganna kemur: 0,30%.

**Ákvæði til bráðabirgða.**

Í kjölfar samþykktar laganna skal starfsmönnum netöryggissveitar Póst- og fjarskiptastofnunar boðið starf hjá almannavarnadeild ríkislögreglustjóra og skulu þeir þá njóta sömu kjara og þeir njóta hjá Póst- og fjarskiptastofnun. Ákvæði 7. gr. laga nr. 70/1996 um réttindi og skyldur starfsmanna ríkisins gilda ekki um störf sem er ráðið í samkvæmt þessari málsgrein. Enn fremur skal sérhæfður hugbúnaður og tölvu- og tækjabúnaður flytjast með netöryggissveitinni til almannavarnadeildar.

Þrátt fyrir gildistökuákvæði 4. gr. laganna leggur Póst- og fjarskiptastofnun á óbreytt rekstrargjald árið 2015 vegna rekstrarársins 2014 og netöryggisgjald samkvæmt 2. gr. laganna skal lagt á árið 2016 fyrir rekstrarárið 2015.

**Athugasemdir við lagafrumvarp þetta.**

**I. Inngangur.**

Frumvarp þetta til laga um breytingu á lögum um almannavarnir (netöryggissveit o.fl.) er samið í innanríkisráðuneytinu í samráði við ríkislögreglustjóra og Póst- og fjarskiptastofnun. Megintilgangur frumvarpsins er að heimila færslu starfsemi netöryggissveitar frá Póst- og fjarskiptastofnun til almannavarnadeildar ríkislögreglustjóra. Við samningu frumvarpsins var m.a. byggt á minnisblaði Páls Ásgrímssonar hdl., til innanríkisráðuneytisins, sem dagsett er 28. febrúar 2014 og skýrslu netöryggissveitar Póst- og fjarskiptastofnunar frá 27. mars 2014 um netárásina á Fjarskipti hf. (Vodafone) sem átti sér stað þann 30. nóvember 2013, þar sem m.a. kemur fram hvaða lærdóm megi draga af því atviki varðandi varnir og viðbrögð við netárásum.

Á fyrsta fundi almannavarna- og öryggismálaráðs á árinu 2009 var samþykkt að áfram yrði unnið að undirbúningi og gerð viðbragðsáætlana um vernd mikilvægra samfélagsinnviða og netöryggis. Stuðlað verði að vernd mikilvægra samfélagsinnviða með áhættumati, mótvægisaðgerðum og viðbragðsáætlunum. Í áhættuskoðun almannavarnadeildar ríkislögreglustjóra frá árinu 2011, kemur framað á undanförnum áratugum hafi verið lögð áhersla á uppbyggingu helstu innviða í gegnum flókin tölvukerfi. Við áhættuskoðunina kom fram það álit að heildstætt mat á landsvísu yrði að fara fram á mikilvægum innviðum, s.s. fjarskipta og raforku, þar sem um landskerfi er að ræða og kerfin hvort öðru háð.

Interpol og Europol hafa bent á ört vaxandi ógn vegna misnotkunar á net- og upplýsingatækni, ekki síst af hálfu þeirra sem stunda skipulagða glæpastarfsemi. Upplýsingum um veilur í kerfum er dreift ört og ganga jafnvel kaupum og sölum. Árásartól sem nýta þessa veikleika eru auðfáanleg á svörtum markaði og glæpasamtök sem vinna þvert á lögsögu ríkja þurfa ekki lengur að búa sjálf yfir sérþekkingu á þessu sviði. Mjög brýnt er að gera ríkari kröfur um öryggisvarnir samfélagslegra mikilvægra stofnana og fyrirtækja og að mögulegt sé að grípa til skjótra og samhæfðra viðbragða. Gera verður mun ríkari kröfur um að slíkir aðilar uppfylli lágmarksskilyrði varðandi öryggisráðstafanir og að skilgreina ábyrgð forstöðumanna á því að öryggismál séu fullnægjandi. Mikilvægt er að fram fari könnun á veikleikum og áfallaþoli mikilvægra samfélagslegra innviða samfélagsins þ.m.t. net- og upplýsingakerfa. Auðkennd verði þau net- og upplýsingakerfi er varða þjóðaröryggi. Þau verði greind með tilliti til áhættu og veikleika og öryggi þeirra samhæft. Þeir sem ábyrgð bera á hverju kerfi verði skyldaðir til þess að tryggja öryggi þess. Sérstaklega þarf að huga að því hvernig tryggja má öryggi á sviðum sem reiða sig mjög á fjarskipti. Má þar nefna æðstu stjórn ríkisins, öryggisstofnanir, fjármálafyrirtæki, orkufyrirtæki og ýmsa þætti stjórnsýslu.

**II. Tilefni og nauðsyn lagasetningar.**

Netöryggissveitin (CERT-ÍS) hóf formlega störf á grunni reglugerðar nr. 475/2013 um málefni CERT-ÍS netöryggissveitar sem öðlaðist gildi þann 1. júní 2013 og hefur aðsetur innan Póst- og fjarskiptastofnunar sem vann ötullega að því að koma sveitinni á stofn og að uppbyggingu hennar. Upphaf starfsemi sveitarinnar má rekja til fyrri hluta árs 2011. Markmiðið með starfsemi netöryggissveitarinnar er að fyrirbyggja og draga úr hættu á netárásum og öðrum öryggisatvikum í mikilvægum samfélagslegum innviðum og sporna við og lágmarka tjón af þeim sökum. Þá greinir sveitin og metur öryggisatvik, leiðbeinir og/eða leiðir viðbrögð við öryggisatvikum og er samhæfingaraðili þegar um stærri atvik er að ræða. Sveitin er jafnframt tengiliður íslenskra stjórnvalda í alþjóðlegu samstarfi CERT-netöryggissveita um viðbrögð og varnir vegna net- og upplýsingaöryggis.

Innanríkisráðuneytið telur að út frá eðli starfsemi netöryggissveitar, sem aðallega er fólgið í því að veita ráðgjöf, leiðbeina og samræma aðgerðir í tengslum við öryggisatvik, geti verið óæskilegt að hún sé á hendi stofnunar sem jafnframt fer með eftirlits- og úrskurðarvald um hugsanleg brot á fjarskiptalögum um öryggi og heildstæði neta. Getur sú staða, að mati ráðuneytisins, valdið ákveðnum hagsmunaárekstri sem leitt getur til þess að rekstraraðilar mikilvægra samfélagslegra innviða, einkum fjarskiptafyrirtæki, geti verið tregari til nauðsynlegrar upplýsingagjafar um eðli og umfang öryggisatvika og um það fyrirkomulag öryggis og viðbúnaðar sem fyrir hendi var á þeim tíma. Með því að færa netöryggissveitina til almannavarnadeildar ríkislögreglustjóra er verið að bregðast við þessu mögulega vandamáli. Með flutningi netöryggissveitarinnar til almannavarnardeildar ríkislögreglustjóra ætti viðbragðsvöktun vegna netárása jafnframt að eflast með því að tengjast sólarhringsvakt almannavarna auk þess að njóta góðs af þekkingu og reynslu embættisins við að semja og útfæra viðbragðsáætlanir og við að bregðast við alvarlegum áföllum í samfélaginu.

Tilefni frumvarpsins er jafnframt að útvíkka starfsemi netöryggissveitarinnar þannig að hún nái til net- og upplýsingaöryggis stjórnvalda en slíkar sveitir eru oft nefndar „GOV-CERT“ á alþjóðlegum vettvangi. Því er lagt til að CERT-ÍS verði flutt til almannavarnadeildar ríkislögreglustjóra og umfang starfsemi sveitarinnar verði aukið þannig að það taki einnig til GOV-CERT, þ.e. net- og upplýsingaöryggis stjórnvalda. Telur ráðuneytið að sú útvíkkun á starfsemi netöryggissveitarinnar fari ekki endilega vel saman við eftirlitshlutverk PFS við að framfylgja fjarskiptaregluverkinu. Starfræksla CERT-ÍS hjá almannavarnadeild ríkislögreglustjóra gefur betri möguleika á að samhæfa skipulagningu viðbúnaðar og viðbragða vegna öryggisatvika sem snerta net- og upplýsingakerfi, atvika sem kunna að hafa áhrif langt utan þeirra kerfa sem sveitinni var upphaflega ætlað að fylgjast með. Þetta er sérstaklega mikilvægt hvað snertir mikilvæga samfélagslega innviði þjóðfélagsins, en þar geta mótvægisaðgerðir þurft að taka til fjölbreyttra þátta. Varnir mikilvægra samfélagslegra upplýsingainnviða voru ein af grunnástæðum þess að netöryggissveitin CERT-ÍS var stofnuð. Rétt er að taka fram að fyrirkomulag þetta fellur nær fyrirkomulagi þessara mála erlendis. Með breytingunni á starfsumhverfi CERT-ÍS er einnig ætlunin að skapa grunn sem nýta má til frekari þróunar og samþættingar starfsemi á sviði net- og upplýsingaöryggis og að gera sveitinni mögulegt að byggja upp varnir upplýsingakerfa mikilvægra samfélagslegra innviða samfélagsins.

Nánari útfærsla á starfsumhverfi CERT-ÍS bíður niðurstöðu vinnu starfshóps um stefnumótun um net- og upplýsingaöryggi. Í starfshópnum, sem settur var á fót á vegum innanríkisráðuneytisins í júní 2013, sitja fulltrúar innanríkisráðuneytisins, ríkislögreglustjóra, Póst- og fjarskiptastofnunar og utanríkisráðuneytisins og er aðalverkefni hópsins að móta langtímastefnu stjórnvalda hvað varðar net- og upplýsingaöryggi og vernd upplýsingainnviða er varða þjóðaröryggi. Verkefnaáætlun hópsins miðar að því að aðgerðaáætlun og langtímastefna verði tilbúnar í haust á þessu ári.

**III. Meginefni frumvarpsins.**

Frumvarpið miðar við að flytja verkefni netöryggissveitarinnar CERT-ÍS til almannavarnadeildar ríkislögreglustjóra sem fyrst og mynda þannig grunn að frekari þróun starfseminnar. Með frumvarpinu er þannig opnað fyrir að netöryggissveitin geti verið í daglegu og nánu samstarfi við aðra grunnþætti almannavarna landsins. Frumvarpið felur í sér að starfsemin muni ná til fleiri þátta mikilvægra samfélagslegra innviða en er nú. Gerir frumvarpið ráð fyrir að með þessum breytingum verði starfssvið sveitarinnar víkkað út svo það nái yfir alla mikilvæga samfélagslega innviði landsins. Í frumvarpinu er ákvæði um að bjóða starfsmönnum netöryggissveitar starf hjá almannavarnadeild ríkislögreglustjóra og skulu þeir þá njóta sömu kjara og þeir njóta hjá Póst- og fjarskiptastofnun.

**IV. Samráð.**

Í aðdraganda frumvarpsins var efni þess kynnt eftirfarandi aðilum: Embætti ríkislögreglustjóra, Póst- og fjarskiptastofnun og starfsmönnum netöryggissveitar Póst- og fjarskiptastofnunar. Jafnframt var haft samráð við framangreinda aðila við samningu frumvarpsins. Auk þess var tekið tillit til sjónarmiða sem fram komu á fundi innanríkisráðuneytisins með hagsmunaaðilum í Safnahúsinu við Hverfisgötu þann 2. júní 2014 í tengslum við stefnumótun um net- og upplýsingaöryggi.

**V. Mat á áhrifum.**

Greining hefur farið fram innan ráðuneytisins á starfsemi almannavarnadeildar ríkislögreglustjóra með hliðsjón af þeirri samlegð sem netöryggissveitin getur haft af reynslu og verkferlum almannavarnadeildarinnar. Sú samþætting verkefna sem á sér stað með flutningi CERT-verkefnisins ætti að mati ráðuneytisins að skila sér í skilvirkara og hagkvæmara eftirliti til hagsbóta fyrir þjóðfélagið allt.

*Athugasemdir við einstakar greinar frumvarpsins.*

Um 1. gr.

Greinin er að mestu efnislega samhljóða 47. gr. a. laga nr. 81/2003 um fjarskipti, sbr. 8. gr. laga nr. 62/2012, að öðru leyti en því að annars vegar er starfsemi sveitarinnar flutt frá Póst- og fjarskiptastofnun til almannavarnadeildar ríkislögreglustjóra og hins vegar er verið að breyta umfangi starfseminnar frá því að snúa einkum að upplýsingakerfum fjarskiptafyrirtækja til þess að ná einnig til mikilvægra samfélagslegra innviða. Mikilvægir samfélagslegir innviðir eru t.d. mannvirki, kerfi eða hlutar þess sem er þannig háttað, að eyðing þeirra, skemmdir eða skert starfsemi myndi stefna í hættu lífsnauðsynlegri samfélagslegri starfsemi, heilbrigði, öryggi, umhverfi, efnahagslegri eða félagslegri velferð borgaranna.

Á fundi með hagsmunaaðilum þann 2. júní 2014 um stefnumótun varðandi net- og upplýsingaöryggi kom fram að auknar væntingar eru gerðar til starfsemi netöryggissveitarinnar. Flutningur sveitarinnar er fyrsta skrefið í áætluðum breytingum til að efla sveitina þannig að hún geti betur brugðist við þörfum og væntingum þjóðfélagsins og að starfsemin uppfylli alþjóðlegar kröfur, t.d. þær sem munu verða í væntanlegri tilskipun Evrópusambandsins um net- og upplýsingaöryggi. Á fundum með fulltrúum sveitarinnar og ríkislögreglustjóra hefur komið fram að koma þurfi upp viðvörunarnemum í netkerfum til að geta greint og brugðist við alvarlegum netárásum. Í tengslum við framangreinda stefnumótun er unnið að nánari greiningu á þörfum, skipulagningu og kostnaði vegna þessa og annarra þátta og mun tillaga um útfærslu verða lögð fram að greiningu lokinni. Útfærslan mun væntanlega fela í sér kostnað vegna kaupa á sérstökum tækjabúnaði og hugsanlega endurskoðun á lögum vegna rekstrar þess búnaðar og vegna annarra þátta til að styrkja starfsemi sveitarinnar.

Í grein þessari er byggt á eftirtöldum orðskýringum sem eru efnislega samhljóða 3. gr. laga nr. 81/2003 um fjarskipti, sbr. 2. gr. laga nr. 62/2012.

1. Öryggisatburður: Það að upp kemur staða kerfis, þjónustu eða nets sem gefur til kynna hugsanlegt brot gegn öryggisstefnu eða bilun í öryggisráðstöfun eða áður óþekkt staða sem getur skipt máli fyrir öryggi.
2. Öryggisatvik: Atvik sem er gefið til kynna með einum eða fleiri óæskilegum eða óvæntum öryggisatburðum sem talsverðar líkur eru á að stofni rekstrarþáttum í hættu og ógni upplýsingaöryggi.
3. Nafnlaus rauntímagögn: Tölulegar upplýsingar og kóðar sem bjóða upp á rekjanleika fjarskiptaumferðar í IP-fjarskiptanetum.

Um 2. gr.

Í greininni er fjallað um svokallað netöryggisgjald. Fjáröflun sú sem frumvarp þetta gerir ráð fyrir felst í álagningu netöryggisgjalds, sem samsvarar áætluðum kostnaði ríkissjóðs af starfsemi og uppbygginu netöryggissveitar almannavarna. Með hliðsjón af auknu hlutverki sveitarinnar er gert ráð fyrir því að netöryggisgjaldið verði lagt á rekstraraðila mikilvægra samfélagslegra innviða. Áætlað er að netöryggisgjaldið geti skilað samtals um 140 milljónum króna árlega. Gera má ráð fyrir að útvíkkað starfssvið, sólarhrings viðbragðsviðbúnaður vegna net- og upplýsingaöryggis, ásamt nýjum nauðsynlegum tækjakosti og viðeigandi sérfræðiþjálfunar starfsmanna, m.a. með þátttöku í erlendu samstarfi, feli í sér mun meiri kostnað en nú er. Við breikkun gjaldstofns var tekið mið af fyrirhugaðri útvíkkun starfssviðs netöryggissveitarinnar og að tilgreindir rekstaraðilar mikilvægra samfélagslegra innviða, þ.m.t. fjarskiptafyrirtæki, raforkuver, hitaveitur, flutningsfyrirtæki og dreifiveitur, fjármálafyrirtæki og rekstraraðilar flugleiðsöguþjónustu greiði netöryggisgjald sem renni í ríkissjóð. Gjald til þess að mæta þessum kostnaði dreifist, samkvæmt frumvarpi þessu, á fleiri rekstraraðila mikilvægra samfélagslegra innviða en eingöngu fjarskiptafyrirtæki. Með breikkun gjaldstofnsins gefst færi á því að lækka álögur hlutfallslega frá því sem nú er. Umrædd gjöld fela ekki í sér markaðar tekjur, heldur er um að ræða skatt sem rennur í ríkissjóð. Þetta er veltutengdur skattur sem leggst á bókfærða veltu þessara aðila á liðnu ári.

Samkvæmt ákvæði til bráðabirgða í þessu frumvarpi kemur álagning samkvæmt 2. grein fyrst til framkvæmda árið 2016 vegna rekstrarársins 2015. Áætlað er að gjald í ríkissjóð miðað við rekstrarárið 2013 hefði numið rúmlega hundrað milljónum króna, miðað við þá álagningarleið sem lögð er til í frumvarpinu. Í frumvarpi þessu er miðað við að fjárframlag til reksturs netöryggissveitarinnar hækki, sbr. greinargerð um mat á áhrifum og athugasemd við 3. gr. Núverandi starfsemi netöryggissveitarinnar er fjármögnuð með mörkuðum tekjustofnum Póst- og fjarskiptastofnunar, sbr. 14. gr. laga nr. 69/2003 um Póst- og fjarskiptastofnun, sbr. lög nr. 62/2012 til breytingar á þeim.

Um 3. gr.

Í þessu ákvæði er að finna reglugerðarheimild fyrir innanríkisráðherra að gefa út reglugerð um starfsemi netöryggissveitar almannavarna. Efnistökum reglugerðarinnar, sbr. þá töluliði sem taldir eru upp í ákvæðinu, er ætlað að skapa skýrari ramma um starfsemi netöryggissveitarinnar og útfæra nánar einstök verkefni hennar. Þetta ákvæði er tekið nær óbreytt upp úr 6. mgr. 47. gr. a. laga nr. 81/2003 um fjarskipti, sbr. 8. gr. laga nr. 62/2012, en hefur verið aðlagað með tilliti til þess að verið er að flytja starfsemi netöryggissveitarinnar yfir til almannavarnadeildar ríkislögreglustjóra og útvíkkun á starfssviði hennar.

Um 4. gr.

Ákvæði þetta þarfnast ekki skýringa.

Um 5. gr.

Ákvæði þetta þarfnast ekki skýringa.

Um ákvæði til bráðabirgða.

Í fyrri málsgrein ákvæðis til bráðabirgða er það lagt til grundvallar að sem minnst röskun verði á yfirstandandi starfsemi netöryggissveitarinnar við flutninginn til almannavarnadeildar. Þannig er miðað við að starfsmönnum netöryggissveitarinnar verði gefinn kostur á að flytjast til embættis ríkislögreglustjóra við gildistöku laganna. Þá er gert ráð fyrir að sérhæfður hugbúnaður og tölvu- og tækjabúnaður flytjist með netöryggissveitinni til embættis ríkislögreglustjóra.

Í annarri málsgrein bráðabirgðaákvæðisins er mælt fyrir um tiltekin lagaskil vegna framkvæmdar á álagningu gjalda sem á sér stað eftir að lög, samkvæmt frumvarpi þessu, hafa öðlast gildi þann 1. janúar 2015. Þykir þetta vera nauðsynlegt þar sem að rekstrargjaldið sem Póst- og fjarskiptastofnun leggur á samkvæmt 14. gr. laga nr. 69/2003 og hið nýja netöryggisgjald, samkvæmt 6. gr. frumvarpsins, eru veltutengd gjöld sem leggjast á gjaldstofna liðins árs. Tilgangur bráðabirgðaákvæðisins er þannig að tryggja samfellu í framkvæmd gjaldtökunnar.